
JULES BENNETT

EN ANDRE FØRSTE SJANSE

Oversatt av Lena M. Bakke

Miniserie: Sterke sammen


Tre søstre og et whiskydestilleri. Elise, Delilah og Sara kjemper seg frem i en mannsdominert verden – og er samtidig på konstant jakt etter kjærligheten. Dette er andre del i miniserien Sterke sammen.

Kjære leser.

Velkommen til bok to i miniserien Sterke sammen! Jeg håper du gleder deg like mye som meg over enda et besøk til Benton Springs og den gamle borgen som nå er et spritbrenneri. Hvem elsker ikke tøffe damer som dominerer mannsverdenen? Neste kvinne ut er søsteren som opplevde litt hjertesorg i Når lyset slukkes …

Du husker kanskje at Delilah sto på randen av skilsmisse, men Camden har andre planer. Han vil aldri innrømme noen form for nederlag i livet, spesielt ikke i ekteskapet.

Du aner ikke hvor glad jeg blir når jeg kan skape ny forbindelse mellom et par! Jeg elsker å se dem bryte sammen, for deretter å innse at de trenger hverandre for å reise seg igjen. Noen ganger i livet er det greit å innrømme at du trenger hjelp og at det faktisk gjør deg sterkere.

Jeg håper du liker denne kjærlighetshistorien, full av nyantent lidenskap og drama. Sørg for å følge med på Saras historie som er den neste! Jeg har planlagt noe spesielt for henne …

God fornøyelse.

Jules


Til alle mine lojale lesere – takk

for at dere bidrar til at drømmene mine går i oppfyllelse.

Korsettet var altfor trangt, men ettersom hun allerede var på festen, var det ingen vei tilbake.

Uheldigvis var det ubehagelige kostymet den minste av Delilah Prestons bekymringer i kveld. Hvorfor hadde hun gått med på å møte en fremmed fyr? Skilsmissen var ennå ikke innvilget, men Alisha Martin hadde vært så overbevisende og ville ikke godta et nei.

Og derfor var Delilah nå helkledd i svart, fra øyemasken til korsettet, skinnbuksene og stiletthælene. Hun hadde til og med svart neglelakk. Hun hadde ikke villet kjøpe et kostyme som sannsynligvis ikke ville bli brukt igjen, så å kle seg ut som en skygge virket morsomt. Eller så morsomt som hun kunne få til på dette stadiet i livet. Kanskje hun bare burde snike seg ut når hun var klar for å dra. Hun hadde ikke akkurat vært i festhumør de siste månedene.

Det ble gjerne slik når et ekteskap raste fullstendig sammen.

Men dette var den første utflukten hennes på en måned, og hun måtte gjøre noe med det mangelfulle sosiale livet før hun ble gal. Å sitte hjemme og se den ene TV-serien etter den andre ble mer deprimerende for hver dag.

Alisha Martin var en ny kunde hos Angelʼs Share, bourbon-brenneriet Delilah eide med søstrene. Elise, Sara og Dee hadde startet brenneriet ti år tidligere, da de kjøpte den gamle borgen midt i bourbon-området. Den store steinbygningen hadde vært et populært sted for tenåringene tidligere, men da søstrene bestemte seg for å åpne et brenneri, visste de at de trengte noe unikt for å skille seg ut i denne mannsdominerte bransjen. Hva var vel bedre enn en forlatt borg?

Og navnet hadde vært lett. Når bourbon ble tappet på tønner for å lagres, fordampet noe av væsken, og det ble påstått at den ble sendt til englene.

Delilah elsket alt ved denne verdenen de hadde skapt. For ikke å snakke om de fantastiske menneskene de hadde møtt i årenes løp. De hadde skaffet seg en solid kundebase, og de hadde også skapt noen utrolige vennskap gjennom forbindelsene.

Alisha hadde vært på brenneriet flere ganger den siste måneden, for å skaffe bourbon og gin til veldedighetsarrangementet sitt, Home Sweeter Home. Hun var en så sjenerøs og omsorgsfull person at da Alisha insisterte på at Delilah måtte komme på kostymefesten til inntekt for barnehjemmet, kunne ikke Dee si nei.

I siste øyeblikk hadde Alisha sendt en tekstmelding og sagt at det var en virkelig trivelig fyr Delilah burde treffe på festen. Akkurat da bekymret det ikke Dee å takke nei, men hun fikk ingen reaksjon på svaret sitt.

Ok. Alt hun trengte å gjøre, var å gå inn, treffe Alisha, donere beløpet og snike seg ut. Det helsvarte antrekket burde være perfekt for et slikt oppdrag. Hun burde ha bedt Sara eller Elise dra i hennes sted, men søstrene hadde sine egne travle liv. Bra for dem. I det minste hadde de to noe å se frem til.

Delilah trakk pusten dypt og gikk opp trappene til de doble glassdørene til The Grandeur, et historisk herskapshus som nå var et arrangementslokale. Hun ble møtt av smilende mennesker som ønsket henne velkommen.

Musikken, latteren og skravlingen traff henne med det samme hun kom inn. Hun var ikke klar for dette. Hun likte det rolige kontoret sitt, hvor hun kunne fokusere på forretningene og de nye kundene. Hun likte en avslappet atmosfære og sinnsro. Fred fikk henne til å blomstre, og det var ironisk med tanke på at livet i det siste hadde vært alt annet enn fredelig.

Det hun ikke likte var spilene i dette korsettet. Det helsikes plagget hadde passet i fjor. Det måtte ha krympet i skuffen.

Delilah motsto trangen til å justere på kostymet og kikket på havet av mennesker da hun gikk inn i ballsalen. Hun burde ha spurt hvordan Alisha skulle kle seg ut. Det ville ta tid å finne henne ettersom de fleste bar maske.

At mesteparten av ansiktet hennes var dekket, var bra, for de pretensiøse svigerforeldrene hennes ville garantert være der.

Rettelse, de kommende ekssvigerforeldrene. Hvis de fikk mulighet til å skryte av navnet og rikdommen sin overfor folk, var de de første inn døren. Derfor hadde de mislikt det sterkt da deres eneste barn giftet seg med ei jente som var adoptert og kom fra enkle kår.

Delilah stakk den svarte håndvesken under armen og snodde seg gjennom menneskemengden. Hun antok at Alisha ville være i nærheten av scenen foran i ballsalen. Da kunne Dee gi henne donasjonen raskt og enkelt. Deretter kunne hun snike seg ut, uten å støte på Camdens foreldre eller treffe mysteriemannen Alisha hadde klar til henne.

«Delilah?»

Hun hev seg rundt og presset frem et smil. «Alisha.»

Den nye venninnen var praktfull i det hvite- og gullfargede gudinnekostymet. Med det bølgende blonde håret og de vakre grønne øynene var hun helt perfekt, som en skuespillerinne på et filmsett.

«Jeg trodde det var deg», sa Alisha og kom nærmere. «Jeg vet ikke hva kostymet ditt er, men jeg er sjalu på hvor nydelig og veltrent du er.»

Delilah lo. «Jeg er en skygge, og tro meg, dette kostymet holder inne alle bulene. Jeg er ikke egentlig så velformet.»

Hun var heller kantete. Noen folk gikk ned i vekt ved et samlivsbrudd, men Delilah la på seg. Angel food-kaken hadde vært til stor trøst for henne de siste månedene.

«Vel, uansett er jeg så glad du kunne komme», fortsatte Alisha. «Jeg snakket akkurat med fyren jeg fortalte deg om. Han ankom rett før deg, så dette passer perfekt.»

Delilah krympet seg. «Det er hyggelig at du vil spille giftekniv, men jeg er ikke klar for å møte noen ny. Jeg er faktisk ikke engang skilt ennå.»

Alisha la en hånd på Dees skulder. «Ironisk at du sier det, for han sa akkurat det samme. Men han er veldig hyggelig, så kanskje han kunne være en god venn ettersom dere begge går gjennom det samme. Noen ganger er det helbredende å snakke med en fremmed.»

Kanskje. De eneste som egentlig visste om situasjonen hennes, var søstrene. Delilah likte ikke å mislykkes og ville aldri tro at ekteskapet var over, men hun og Camden var ikke på samme sted lenger, og tiltrekningen og kjemien var bare ikke nok.

Alisha strøk håret vekk fra ansiktet sitt, og Delilah oppdaget en veldig imponerende edelsten på den viktigste fingeren hennes.

«Er den ny?» Delilah grep hånden hennes. «Den er nydelig.»

Alisha strålte. «Det er den. Jeg kom akkurat tilbake fra en impulsiv ferie som ble litt annerledes enn forventet.»

«Høres spennende ut.» Delilah slapp smilende hånden hennes. «Jeg ser frem til å høre om det når du har tid.»

«Det er litt av en historie.» Alisha smilte. «Vi kan spise lunsj sammen snart, så skal jeg fortelle alt.»

Det var som om kjærligheten omringet Delilah. Uansett hvor hun var. Hun var virkelig glad på alles vegne. Hun skulle bare ønske at hennes eget ekteskap ikke hadde endt i hjertesorg og kaos.

«Å, her kommer han.» Alisha kikket over Delilahs skulder og vinket til noen. «Han er utkledd som pirat med en øyelapp.»

Delilah så seg rundt og oppdaget den fremmede Alisha beskrev. Den sexy mannen med svarte, ettersittende bukser, en løs hvit skjorte, mørk skjeggstubb på kjeven og et mørkebrunt øye som stirret på henne, var ingen fremmed overhodet.

Dette var ektemannen hennes.

Camden kom for å fortelle Alisha at han skulle stikke. Han var definitivt ikke klar for å møte noen ny, selv om han hadde trodd at han var klar for et mer sosialt liv. Det hadde vist seg å være feil med det samme han ankom. Foreldrene hans var heldigvis ute av byen, så han slapp å møte dem. Det var slitsomt nok å unngå telefonsamtalene når de ringte.

Han kikket mot vertinnen på andre siden av rommet og gikk mot henne. Alisha sto ved siden av en kvinne som var helkledd i svart, med en svart maske over øynene. Å, helvete …

Hun hadde kanskje forsøkt å skjule hvem hun var, men han visste det. Camden hadde inngående kjennskap til den kroppen ettersom han hadde ligget ved siden av den de siste fem årene.

«Delilah, dette er Camden, fyren jeg fortalte deg om.»

Cam strakte frem hånden. «Hyggelig å treffe deg.»

Dee fikk hakeslepp, og han måtte smilte da hun la hånden i hans. Den gnistrende kjemien og tiltrekningen hadde aldri forsvunnet. Hvis sex alene kunne holde liv i ekteskapet, hadde de ikke vært i denne situasjonen nå.

Men jobbene deres, familien hans og mangelen på kommunikasjon hadde ført dem ned en vei han aldri hadde trodd han skulle ende på.

Camden ville ha kona tilbake. Han hadde ikke skjult det, men Delilah påsto at hun hadde fått nok og at de ikke så ut til å bevege seg i den retningen hun trengte. De klarte ikke å forene fremtidene sine, og derfor hadde hun bedt ham om skilsmisse, noe han motvillig hadde gått med på.

Det var selvsagt ironisk at han levde av dette. Han var en skilsmisseadvokat som aldri hadde trodd at firmaet hans skulle jobbe med hans egen skilsmisse.

«Unnskyld meg», sa Alisha. «Matleverandøren vinker på meg.»

Med det samme hun gikk, brøt Delilah forbindelsen og foldet hendene. Han visste ikke om hun forsøkte å gni vekk berøringen hans eller bevare den lenger. Uansett påvirket han henne, og hun påvirket ham voldsomt. All den helsikes bagasjen de hadde båret på i årevis, hadde endelig knust dem begge. Å mislykkes hadde aldri vært aktuelt for ham, og han likte virkelig ikke følelsen nå.

Å være skilsmisseadvokat og oppleve at hans eget ekteskap mislyktes var som et slag i ansiktet. Dette var ikke livet han hadde jobbet så hardt for.

«Hva gjør du her?» hvisket hun og lente seg nærmere

«Alisha er søsteren til den nyeste fyren i firmaet vårt», fortalte han. «Hvordan kjenner du henne?»

Delilah pekte mot en servitør som bar på et brett med glass. «Hun serverer Angelʼs Shares alkohol i kveld.»

«Hvor er Sara og Elise?» spurte han.

«Begge søstrene mine er opptatt i kveld, så jeg måtte stille.»

Og han var sikker på at det irriterte henne. Hans Delilah var stille og likte å jobbe i kulissene. Hun holdt seg i skyggene og jobbet hardt. Kvinnen var lidenskapelig opptatt av alt i livet, fra jobben til ekteskapet … og han hadde ikke verdsatt henne da han hadde henne.

Musikken skiftet fra noe raskt til noe roligere. Enda en ting som hånte ham og hele denne situasjonen.

Camden kikket på det ettersittende antrekket hennes og den halve masken som gjorde at de røde leppene var blottlagt og altfor fristende. Han hadde alltid elsket rød leppestift mot den mørke huden hennes. Hun visste det også. Hver gang de gikk ut, hadde hun alltid brukt yndlingsfargen hans, akkurat den samme som hun brukte nå.

Det fikk ham til å lure på hvor mange andre ganger hun hadde brukt den siden de ble separert, og hun flyttet ut av hjemmet deres.

At hun flyttet ut og overlot huset til ham hadde vært enda et stridspunkt mellom dem.

Camden strakte frem hånden og la den mot midjen hennes. Hun stivnet, og han bannet taust fordi han hadde tillatt dette forholdet å utvikle seg slik at hans egen kone ikke lenger stolte på berøringen hans.

«Dans med meg.»

De mørke øynene stirret tilbake på ham. Han ville rive av henne masken for å se hele ansiktet, men en del av ham likte det forlokkende. Og kanskje likte hun det også. Hun hadde ikke gått unna, og hun hadde ikke sagt nei, så det var i det minste et fremskritt fra deres forrige møte, da han hadde kysset henne i et bakrom på et offentlig arrangement. Han hadde ikke sett henne siden gallamiddagen på Angelʼs Share, da de feiret lanseringen av den ti år gamle bourbonen, så de hadde ikke snakket om det private øyeblikket.

«Cam.»

Han grep håndvesken under armen hennes og geleidet henne mot dansegulvet. Han stoppet lenge nok ved bordet sitt til å legge fra seg vesken. Hun nølte ikke, men han visste at hun tenkte på alle grunnene til at dette var en dum idé. Men han tenkte på alle grunnene til at dette var lurt.

Camden snurret henne rundt og trakk i henne så hun falt mot brystkassen hans. Hendene hennes landet på skuldrene hans, og den lette berøringen brant gjennom den tynne skjorten.

«Vi burde ikke gjøre dette», mumlet hun, men forsøkte ikke å trekke seg unna.

Camden begynte å danse, og kroppen hennes beveget seg perfekt mot hans. Hun ville ikke skape oppstyr, ikke her. Kanskje hadde hun lyst til å flykte, slik hun hadde gjort på Angelʼs Share-gallamiddagen i forrige måned, men det var lettere for henne å unnslippe da.

«Hvorfor ikke?» hvisket han og lente seg nærmere. «Fordi du er redd?»

«Jeg er ikke redd for noe.»

«Ikke? Så hvorfor har du ikke besvart tekstmeldingene mine siden kysset?»

Hun så ned, og begge visste at han hadde et godt poeng. Og det var strengt tatt jobben hans, men han hadde aldri villet bruke yrkeskunnskapene på sin egen kone. Han ville at de skulle være et team, han ville at hun skulle være hans for alltid.

Men hun hadde begynt å ønske mer enn han trodde han kunne gi. En høyprofilert karriere krevde mer og mer av tiden hans. I tillegg hadde foreldrene hans alltid vært en usynlig sperre mellom dem. Så ofte de kunne, antydet de at Delilahs sosiale bakgrunn ikke passet med deres. Han hadde bare oversett det, uten å forstå at Dee tok det til seg.

I flere år hadde forskjellene bare blitt større, til Dee en dag fikk nok.

Han ville bryte det ubehagelige mønsteret som de var låst fast i. Han ante ikke hvordan, men han måtte få henne til å forstå at de hørte sammen. Han mistet aldri noe i livet, og han skulle i hvert fall ikke begynne med kona.

«Det kysset var en feiltakelse», sa hun mellom sammenbitte tenner.

«Føltes ikke som noen feiltakelse.» Camden la hånden mot korsryggen hennes og trakk henne nærmere. «Det føltes som du ville ha mer.»

Blikket hennes spratt opp mot hans. «Hva jeg vil ha og hva jeg kan få, er to veldig forskjellige virkeligheter.»

Så hun ville ha ham. Han visste at den delen av forholdet deres aldri ville dø. Hvis han bare kunne finne ut hvordan han kunne gi henne både det hun ville ha og det hun trengte, mens han samtidig holdt fast ved egne behov, ville de være på samme bane igjen.

Kanskje var det alt de trengte, å vende tilbake til det grunnleggende. Livet deres sammen hadde alltid vært hektisk og stressende. Han hadde en full timeplan og reiste overalt for å treffe høyprofilerte klienter da han bygde opp firmaet sitt, mens hun etablerte Angelʼs Share med bestevenninnene som også var adoptivsøstrene hennes. Han var helsikes stolt av henne og alt hun hadde oppnådd. Kanskje hadde han ikke vist henne det eller tatt seg tid til å fortelle det.

Hvordan skulle han forvandle ekteskapet sitt fra tap til gevinst?

«Det er ikke noe galt i å gi etter for begjæret.» Han fokuserte på øyeblikket og kvinnen i armene hans, som var akkurat der hun burde være. «Vi er begge voksne som begjærer hverandre.»

«Det er ikke riktig», erklærte hun.

Camden snurret henne rundt og førte henne sakte nærmere bordene som firmaet hans hadde sponset. At hun innrømmet at hun ville ha ham føltes som en seier han burde feire og utnytte. Det var ikke plass til negativitet hvis han ville gå videre med henne.

«Det som er galt, er å ignorere hverandre, fordi vi vil rive av oss klærne når vi kommer for nærme hverandre.»

Delilah stivnet, og han stoppet også. Hun holdt fortsatt blikket hans, og han visste hva hun tenkte. De hadde vært gift i fem år, og hun kunne aldri lyve for ham, eller seg selv.

Camden visste at så mange tanker raste gjennom hodet hennes. Utvilsomt tenkte hun på hvordan det ville være å ligge med ham igjen. Ville det være verdt det? Ville de falle tilbake til gamle vaner og fortsatt ha et ødelagt ekteskap?

Akkurat nå ville han bare ha denne natten. Han ville ha kona tilbake i sengen sin. Han fikk bekymre seg om resten i morgen. Han hadde vært uten henne altfor lenge, og det kysset i forrige måned, sammen med skinnbuksene, det stramme korsettet som fremhevet brystene og de røde leppene, hadde presset ham for langt.

Det var selve hovedproblemet. Det var aldri nok Delilah, og det skremte ham mest. Selv etter årene de hadde vært sammen, var det alltid mer begjær enn han klarte å kontrollere.

«Du er fortsatt den mest sexy kvinnen jeg har kjent», la han til. «En natt. Vi trenger ikke å tenke på eller snakke om skilsmissen eller noe annet.»

Hun lukket øynene og trakk pusten dypt. «Det var slik vi endte opp med disse problemene, Cam. Når vi bare gir etter for begjæret uten å bry oss om konsekvenser eller virkeligheten som motarbeider oss.»

«Hvilke konsekvenser? Og virkeligheten er at vi allerede har søkt om skilsmisse. Ingen av oss har forventninger. Det er en natt, Dee. Hos deg eller meg. Hva du måtte ønske.»

Da øyelokkene hennes løftet seg, så han en velkjent lidenskap.

Han hadde henne. De hadde aldri klart å si nei til hverandre. Den fysiske intimiteten lignet ikke noe han hadde opplevd før, og han visste at hvis han mistet henne for godt, ville han aldri oppleve det igjen.

Camdens kropp våknet. De måtte dra før han skapte oppstyr ved å rundkysse kona si og forsøke å åpne korsettet hennes.

«Hos meg», sa hun. «Jeg kan ikke dra …»

Hjem. Ordet hang mellom dem. Da hun avgjorde at de skulle separeres, hadde han sagt at han ville dra, men hun hadde sagt at hun trengte en ny begynnelse uten minnene.

Det var enda et avslørende tegn på at hun fortsatt elsket ham. Hvis hun ble boende i huset han hadde kjøpt før de giftet seg, ville hun bare bli minnet om alt de hadde opplevd innenfor de veggene. Han levde for pokker med det hver eneste dag, men han forsøkte å fylle dagene og holde seg ute av huset så mye som mulig.

Enda så gjerne Delilah ville gå videre, ville han ikke la det skje. De hadde vært så stormende forelsket i begynnelsen og hadde hoppet over mesteparten av bli-kjent-fasen før de giftet seg. Jo, de hadde kanskje forhastet seg, men gjorde det forholdet galt eller en fiasko? Han nektet å tro det.

Hadde han søkt om skilsmisse? Ja. Angret han? Ja, for pokker.

Foreldrene hans hadde anklaget henne for å være på jakt etter penger og hjelp til forretningsforetaket sitt, men de kjente ikke Delilah. Hun hadde aldri tatt imot en dollar fra ham som hjelp til å etablere Angelʼs Share. Hun var altfor stolt og trassig til å akseptere almisser, og han beundret henne for det, selv om besluttsomheten kunne være frustrerende.

I årevis hadde han vært mellommann mellom familien sin og kona. Delilah hadde bedt om unnskyldning i troen på at det var hun som hadde drevet dem fra hverandre, men hun hadde bare åpnet øynene hans for hvor kontrollerende og overfladiske menneskene som hadde oppdratt ham, var.

Nå som de var separert, var Camden enda mer beskyttende. Delilah var fortsatt i en sårbar stilling da ekteskapet deres raste sammen, og Milly gikk bort. Kvinnen hadde oppdratt Dee og søstrene, og hun var den eneste moren de hadde kjent. Det knusende tapet kom etter separasjonen fra Cam, og Delilah hadde ikke orket å kjempe for ekteskapet deres. Hun var følelsesmessig tom og utmattet etter smerten hun levde med daglig.

Skilsmissen var ikke endelig, men klokken tikket. De siste dokumentene som skulle signeres, kunne dukke opp når som helst, og da måtte han innse at han kanskje ville miste henne for alltid, noe som også betød at han tapte. Han hadde hatt flaks med at noe var galt med papirene den første gangen de søkte om skilsmisse, så de måtte søke på nytt.

Men Camden hadde ikke løyet. Han skulle ikke tenke på noe annet enn denne natten.

Han grep hånden hennes og vesken på bordet før han fant den nærmeste utgangen.

Hva holdt hun på med?

Det var kun ved å unngå den kommende eksmannen at Delilah ville klare å komme over ham. Så hvorfor satt hun i forsetet på SUV-en hans?

Å bli ført bort fra den overfylte festen av ham hadde virket lurt, men nå var hodet fullt av røde flagg, og hun burde begynne å følge med på dem.

Ved å være ubekymret hadde hun endt opp i et ekteskap som sto på ustødig grunn.

«Ikke begynn å tenke», kommanderte han idet han kjørte gjennom byen. «Jeg kan nesten høre tankene dine.»

Hun tvilte ikke. Camden Preston kjente henne best av alle, inkludert søstrene hennes og Milly.

Søstrene hennes. Det var enda en ting som tynget henne. Å finne ut at bestevenninnene, adoptivsøstrene, faktisk var de biologiske søstrene hennes … den livsomveltende nyheten slo ned bare for noen uker siden, og alt føltes fortsatt så nytt.

Hun hadde ikke fortalt noen hva som skjedde. Med det samme ville hun løpe til Camden for støtte, men de dagene var over. Når du ba om skilsmisse, kuttet du alle bånd og begynte på nytt.

Men allikevel satt hun i bilen hans på vei hjem til henne, fordi minnene fra huset deres ville bli for mye. De hadde skapt et liv der. De hadde elsket, de hadde ledd, og til slutt hadde de vokst fra hverandre på det samme stedet som hun hadde tenkt på som tilfluktsstedet sitt. Det var bare altfor mange følelser i hvert eneste rom.

Hun begjærte Cam. Selvsagt gjorde hun det. Det hadde ikke gått en dag siden hun forlot ham som hun ikke hadde lengtet etter berøringen hans eller ønsket at hun kunne legge seg ved siden av ham i sengen deres. Da hun møtte ham på gallamiddagen i forrige måned, var det som enda et slag i ansiktet, som om hun trengte en påminnelse om alt hun hadde mistet.

Da Cam hadde bedt om å få snakke med henne på tomannshånd, hadde de gått til bakrommet, og han hadde kysset henne. Ingen ord, ingen berøring. Han hadde klemt henne mot veggen og lagt munnen sin over hennes. Hun hadde ikke klart å tenke på noe annet siden.

Mannen hadde alltid vært så potent. Han hadde alltid klart å hisse henne opp med bare et blikk, men da han kysset henne uten å berøre henne, hadde hun nesten endt opp med å tigge om mer der de befant seg i bakrommet, bare noen skritt unna to hundre gjester i det formelle selskapet som hun og søstrene arrangerte.

«Slapp av.»

Camden grep etter hånden hennes slik han hadde gjort utallige ganger før, men denne kvelden var det annerledes. Denne kvelden var de ikke sammen, de var fortsatt på forskjellig side av grensen som var trukket mellom dem. Begge var for sta og drevne til å inngå kompromisser.

Men med visse ting, slik som karriere og familie, var kompromisser umulig. Uansett hva de følte for hverandre, hadde de fortsatt veldig reelle problemer. Camden hadde nevnt barn for et års tid siden, og det var definitivt noe de skulle ha diskutert før ekteskapet, for han ville ha dem, og hun hadde ikke tenkt så mye på det. Men det var det minste problemet deres. De forferdelige foreldrene hans og den hersens timeplanen hans rev dem fra hverandre om de ikke skulle blande barn inn i det hele også.

«At vi begjærer hverandre trenger ikke å bety noe mer enn det.»

Camden strøk tommelen over håndbaken hennes, og trakk fokuset hennes vekk fra forskjellene og problemene deres og tilbake til kroppen hennes som ble stadig hetere, slik den alltid gjorde med denne mannen. Styrken og varmen hans hadde alltid vært så opphissende, og nå som hun hadde vært uten ham i sju måneder, glapp nesten grepet hennes om selvkontrollen.

Delilah kunne ikke engang konsentrere seg om det han sa når hele kroppen sitret. Begjæret overvant alle de høylytte advarslene hun burde følge med på.

«Ikke snakk», sa hun. «Bare … kjør.»

Hvis han fortsatte å snakke, ville hun fortsette å tenke, og hvis hun fortsatte å tenke, ville hun overtale seg selv til ikke å dra hjem til det nye stedet sitt med ham, for den uuttalte intensjonen var veldig klar. Sex var alt det dreide seg om i kveld. Ikke forskjellene deres, ikke skilsmissen deres og ikke alle de veldig ekte følelsene som fortsatt var så levende mellom dem.

Men Camden hadde rett. De var begge voksne. De var fortsatt gift, og selv om de hadde søkt om skilsmisse, betød det ikke at de ikke kunne være intime. I det minste visste hun nå at det ikke var noen forventninger. Hun gikk mot denne natten med vidåpne øyne og visste veldig godt hva dette var … og ikke var.

Begge ville bli midlertidig tilfredsstilt, og akkurat nå var det alt hun ønsket. Hun hadde levd uten Cams berøring altfor lenge, og hvis hun kunne få bare en liten distraksjon, skulle hun gripe den. Kanskje var dette avslutningen de begge trengte.

Da Delilah hadde forlatt hjemmet deres, visste hun at det ville bli vanskelig å starte på nytt, men hun hadde ikke tenkt på hvordan hun skulle håndtere den fysiske siden av å miste ektemannen. Og det var bare ekteskapet hennes, den andre delen av privatlivet hennes raste også sammen. Det eneste som så ut til å gå bra for Delilah, var karrieren.

Angelʼs Share var en suksess, og salget skjøt i været. Ikke bare var de det eneste kvinnedrevne brenneriet i landet, de overgikk de fleste andre, og nå som den ti år gamle bourbonen var på markedet, økte salget raskere enn forventet. Folk kom fra hele landet, fra land utenfor USA, for å se brenneriet deres i borgen. De hadde funnet en gullgruve, og hun kunne ikke ha vært stoltere av det hun, Elise og Sara hadde skapt.

Men det var alt hun ønsket, ikke sant? Hun hadde ønsket å bevise at hun og søstrene kunne gjøre noe ingen kvinne hadde gjort før. Hun ville bevise for alle, og seg selv, at hun var ment å være i denne stillingen og at hun ikke bare kunne konkurrere i en mannsverden, men også dominere.

Imidlertid lurte hun på om kostnaden hadde vært for høy.

«Det blir ikke noe mer enn denne natten», informerte hun ham. «Det kan det ikke bli. Jeg kan ikke jobbe baklengs, Cam.»

Intensjonene hennes måtte være krystallklare. Hvis hun hadde ofret alt for karrieren, kunne hun ikke begynne å gjenopplive fortiden, ellers ville hun bare ende opp med å gå i sirkler og ikke forover, slik hun planla. Alt var planlagt, bortsett fra denne helsikes skilsmissen. Den hadde aldri vært en del av livsmålene hennes.

Brenneriet hadde gitt henne en følelse av tilhørighet, av å være akseptert. Hun hadde aldri helt følt det med Camden og familien hans. Det hadde alltid vært en usynlig kløft mellom dem, og den var umulig å fjerne så lenge foreldrene hans var så misbilligende.

Camden klemte hånden hennes og slapp den. Han la fingrene rundt innsiden av låret hennes. Når han berørte henne, var det som alle de tunge barrierene mellom dem forsvant, og alt inni henne ville bare gripe alt som hun virkelig begjærte.

«Hva slags kostyme er dette forresten?» spurte han. «Utover at det er veldig sexy.»

Hånden hans masserte seg oppover mot det punktet hvor hun verket mest. Instinktivt gled hun nedover i setet. Hvorfor måtte hun begjære den ene mannen som ikke hadde den samme visjonen for fremtiden som henne? Hvordan kunne de være perfekte på så mange måter, men så feil på så mange andre?

«Eh … jeg er … en skygge. Jeg ville forsvinne i menneskemengden. Jeg trodde faktisk foreldrene dine skulle være der.»

Hånden hans flyttet så vidt på seg og landet på det hete midtpunktet hennes. Det var like før hun antente. Han hadde alltid vært en så sjenerøs elsker som alltid satte hennes behov først.

«De er ute av byen. Og forsvinne?» Han lo lavt. «Ikke mulig, elskede.»

Elskede. Ordet glapp ut mens han fortsatte å massere henne. Kjælenavnene hans ble alltid sagt i en forførende tone. Hun hadde alltid vært svak for berøringene hans, enten de var enkle eller starten på noe mer. Han hadde et grep på henne fysisk og følelsesmessig som hun slet med å frigjøre seg fra, men hun hadde tydeligvis ikke kjempet hardt nok.

«Du blir anspent igjen», brummet han idet han svingte inn i oppkjørselen hennes. «Sånn kan vi ikke ha det.»

Han stoppet bilen halvveis inn i oppkjørselen.

«Hva gjør du?» spurte hun.

Camden svarte ikke. Enda en yrkeserfaring som han brukte i dagliglivet, var mindre snakking og mer handling. Det var den ikke-verbale kommunikasjonen hun måtte bekymre seg for. Mannen var en mester i å få viljen sin uten et eneste ord. Men hun protesterte jo ikke akkurat. Hvordan kunne hun det når hun hadde savnet akkurat dette?

Han la hendene rundt ansiktet hennes og trakk munnen hennes mot sin, som om han ikke orket å være så nær uten å smake på henne.

Det var altfor lenge siden. En hel måned uten leppene hans og enda lenger uten kroppen hans. Delilah lurte på om han planla å kle av henne i forsetet på bilen, eller om de faktisk ville komme seg inn før hun antente.

*

Delilah våknet til liv i armene hans, akkurat som han hadde forventet. Hun hadde kanskje protestert verbalt, men hun ønsket de samme tingene som ham, fysisk i det minste. Følelsesmessig var de ikke på samme bane. Ennå.

Men Camden var ikke her på grunn av det følelsesmessige aspektet. Han ville ha kona si, og han visste at hun også ville ha ham. Separasjonen mellom dem hadde vart for lenge.

Delilah vred litt på seg og la en hånd mot ansiktet hans. Han hørte skjeggstubben skrape mot hånden hennes, en lyd han alltid hadde elsket. Hun åpnet munnen for ham og stønnet da tungen hans strøk mot hennes. Kroppen hans verket enda mer enn før. Det var altfor mange barrierer, altfor mange ting i veien. Han var som en tenåring uten selvkontroll.

Akkurat da han skulle sette en stopper for galskapen og følge henne inn i huset og til sengs, slik hun fortjente, skjøv Delilah ham bakover. Et halvsekund trodde han at hun satte på bremsene, men så så han blikket hennes. Han gjenkjente sulten han så der.

Camden falt tilbake mot setet, og Dee rev av seg skoene og trakk skinnbuksene nedover de slanke beina og helt av.

Korsettet satt fortsatt på og løftet frem de fyldige brystene da Delilah klatret over midtkonsollen og satte seg skrevs over ham. Hun dyttet borti bilhornet og skvatt før hun begynte å le.

«Jeg skal skyve setet mitt bakover», mumlet han da hun begynte å åpne glidelåsen i dressbuksene hans. «Eller vi kunne bare gå opp til huset.»

«Du startet dette altfor tidlig, og jeg kan ikke vente», peste hun.

Med det samme hun fikk av ham buksen og la hånden på ham, la Camden hodet mot hodestøtten og stønnet. Selv om han gjerne ville ha henne inn i huset hvor han kunne utforske kroppen han hadde savnet, hadde han også gått altfor lenge uten sin kones berøring.

At hun var så opphisset, var ikke overraskende. Delilah hadde alltid vært en lidenskapelig kvinne. Han kunne tro at dette øyeblikket betød noe mer, når hun omsluttet ham slik, men han var fortsatt realistisk. Han visste at denne kvelden dreide seg om det fysiske. Delilah tenkte ikke lenger enn nå, og det var greit for ham. Han slet også med å tenke.

Camden la hendene mot den nakne baken hennes og styrte henne dit hvor midtpunktet hennes kunne erstatte hånden hennes. Hun grep ham om skuldrene et øyeblikk før hun forente kroppene deres.

Da hun ropte ut, måtte han bite tennene sammen for å klare å bevare en viss kontroll. Delilahs deilige kropp jobbet mot hans, og den velkjente stønningen og pesingen gjorde at han slet med å holde igjen, men han ville gi henne alt det fysiske hun måtte trenge.

Cam ville berøre mer av henne. Ville ha av dem resten av klærne og ikke være i forsetet på den helsikes bilen, men akkurat nå skulle han ta det han kunne få, for han trengte dette. Begge trengte dette. Og hvis hun trengte å holde tøylene i dette berg-og-dal-baneekteskapet, skulle ikke han protestere.

Å avslutte forholdet deres så fullstendig hadde ikke vært rett. Han ville ikke være den typen mann som ikke klarte å bevare ekteskapet sitt, som så det smuldre opp mellom hendene sine. At han fremsto inkompetent som ektemann ville aldri føles bra.

Men den store fiaskoen kunne han ikke fokusere på nå. Han ville nyte hvert eneste euforiske øyeblikk med sin kone, selv om han ikke hadde forestilt seg det akkurat slik. Han ville heller ta henne i hjemmet deres, i sengen deres, ikke i oppkjørselen til huset hun leide.

Delilah slengte hodet bakover og beveget hoftene raskere. Kroppen hennes strammet seg rundt ham, og hun bet seg i underleppen, et sikkert tegn på at hun slet med å bevare selvkontrollen. Men hun trengte ikke å holde igjen for hans skyld. Han ville at hun skulle gi seg hen. Han trengte å se henne gå i oppløsning, å vite at han fortsatt kunne få henne til å føle dette. Og han ville at hun skulle vite det også. Camden grep henne om hoftene og holdt henne fast. Han satte i gang hennes utløsning da han lot sitt eget klimaks ta over.

Den varme pusten hennes strøk mot siden av ansiktet hans da hun lente seg mer mot ham. Kroppen hennes skalv, eller kanskje var det hans. Uansett var han ikke klar for at dette øyeblikket skulle være over. Dette var for pokker kona hans. Han ville løfte dem til nye høyder og glemme alt annet, alle grunner til at de ikke fikk ekteskapet til å fungere.

Camden flyttet forsiktig på kroppen hennes, slik at hodet hennes lå mot skulderen hans. Han strakte armene rundt henne og satte bilen i Drive.

«Du skal vel ikke kjøre?» mumlet hun mot halsen hans.

«Jeg vil ha deg på soverommet, Dee. Eller i det minste utenfor denne bilen. Jeg er på langt nær ferdig.»

Leppene hennes strøk mot huden hans, og han kjørte nesten bilen ut på plenen da han stoppet ved inngangsdøren. Han stoppet bilen og hev opp døren.

«Det er bra dette stedet er skjult for naboene dine», sa han da han klemte henne mot seg og steg ut av bilen. Han kikket over skulderen hennes.

«Privatlivet er alltid viktig», sa hun. «Gå til garasjen og tast inn adgangskoden.»

Hun ga ham koden, og på bare noen sekunder var han i garasjen og fikk porten til å gå ned. Han hadde aldri vært i det nye huset hennes, og helt ærlig hadde han aldri ønsket det heller. Han hadde ønsket at hun skulle ombestemme seg og komme hjem der hun hørte til.

Boforholdene deres måtte diskuteres en annen gang.

«Jeg trodde aldri du ville komme hit.»

«Da er vi to.» Cam gikk mot døren som førte til huset. «Hvor er soverommet ditt?»

«Det er et gjesterom her.» Hun pekte uten å kikke opp fra halsgropen hans. «Første dør på høyre side i den gangen.»

Et støt av sinne skjøt gjennom ham da han innså at hun ikke ville ha ham på soverommet sitt, men han var her, og han måtte følge sitt eget råd. Denne natten dreide seg ikke om gjenforening, han visste ikke engang om det var mulig.

Alt i kveld var bare fysisk. Ingen følelser burde eller kunne være involvert. At de lot følelser blande seg med sex var grunnen til at de falt så raskt og hardt for hverandre og endte opp med å gifte seg kort tid etter møtet.

Var de skjebnebestemt til å mislykkes helt fra begynnelsen?

Kanskje, men han planla absolutt å forandre utfallet og skulle ikke signere de helsikes papirene.

Camden gikk inn på gjesterommet. Sakte satte han henne ned på gulvet. Det eneste lyset kom fra korridoren, men det var mer enn nok til at han kunne se den praktfulle kona som sto foran ham kun ikledd korsett. Håret hennes var rufsete og hang rundt skuldrene. Den røde leppestiften var borte, men øynene var fortsatt tungt sminket, og dermed var hun enda mer forførende.

Dette var hans Delilah. Hun kunne være alt fra en sexy sirene til en deilig forførerske. Han hadde elsket begge, men det hadde visst ikke vært nok. Sex og kjærlighet holdt ikke et ekteskap sammen. Målene hennes hadde ikke passet sammen med hans, og begge hadde blitt sjokkert over hvordan den andre så for seg deres felles fremtid.

Han hadde nevnt familie, og hun hadde egentlig ikke tenkt på så mye mer enn karrieren. Han hadde tenkt at hun kanskje ville roe ned den, men hun hadde akkurat begynt. Ikke at han ikke verdsatte jobben hennes. Han ville bare ikke at hun skulle føle at hun måtte ha en så krevende karriere.

I tillegg kom den misbilligende familien hans, og dermed gikk alt til helvete.

Pokker. Hvorfor kunne han ikke skru av disse sterke følelsene? Hvorfor kunne han ikke ha jobbet med forholdet de hadde og sett hvor ting gikk galt? Han hadde ønsket å fikse ting, men hva om det var altfor sent? Hva om han hadde mistet alt for alltid, og situasjonen var umulig å løse?

Intimiteten, lidenskapen … kona hans hadde alt. Men hun trodde at hun gjorde det rette for dem begge, så hvorfor var de begge så knust nå?

«Hvem er det som tenker nå?» spurte hun og hevet øyenbrynene.

Hendene hennes gikk til den lille sløyfen mellom brystene, og hun trakk lett i den uten å slippe blikket hans. Camden klarte ikke å se vekk, men han kunne definitivt sørge for at ting gikk raskere. Han rev av seg sine egne klær og kort tid etter falt korsettet på gulvet bak henne, slik at hun var helt naken.

«Du er fortsatt så helsikes perfekt.»

Han grep henne om den runde baken og løftet henne opp. Hun la beina rundt midjen hans. Camden gikk mot sengen og presset henne mot den solide sengestolpen.

Hendene hennes beveget seg over hele kroppen hans, midtpunktet hennes hang rett over der han verket mest etter henne. Hun hadde alltid gjort det med ham. Han hadde aldri klart å nekte henne noe, i det minste ikke på soverommet.

«Ta det med ro», hvisket han mot skulderen hennes da han strøk leppene mot den hete huden. «Ingen grunn til hastverk når vi har hele natten.»

Hun skalv igjen.

Nei, det var ikke en skjelving. Hun krympet seg. Hun hadde rykket til, og i det øyeblikket innså Camden at de hadde veldig forskjellige planer for natten, akkurat som de hadde forskjellige planer for ekteskapet.

Sakte satte han henne ned og tok et skritt tilbake. Hvordan kunne han ta så feil? Å tro at han bare kunne gli rett inn i livet hennes igjen, som om de ikke hadde en haug med problemer dem imellom.

Cam trakk hånden gjennom håret og gikk gjennom rommet mot klærne sine. Det var ingenting igjen til ham her, til dem. Han kunne begjære henne som bare helvete, han kunne ta henne igjen og igjen, men det ville ikke forandret det faktum at hun allerede hadde sjekket ut. Han hadde håpet og trodd at de kunne ha sex etter noen måneder atskilt, og dermed ville hun se hvor bra de hadde det sammen. Da ville hun huske hvordan de forelsket seg i utgangspunktet.

Delilah sa ingenting da Camden kledde på seg. Han kastet et raskt blikk på henne. Hun sto der, med hendene langs sidene, helt naken. Håret var fortsatt bustete rundt skuldrene, leppene var hovne, og øynene var tårevåte.

Denne scenen oppsummerte livet deres. Sex og lidenskap kriget mot angst og smerte.

Hjertet hans verket, men samtidig kunne han ikke gi seg, han ønsket at dette ekteskapet skulle fungere, selv om hun tydeligvis nektet å tro noe annet enn at de ikke kunne vare. Og kanskje var de bare to forskjellige mennesker som ikke hadde sett forbi lidenskapen før de giftet seg, men han trodde ikke det. Hvis det ikke hadde vært noe mer mellom dem, hadde ikke dette bruddet gjort så helsikes vondt.

«Jeg kan ikke være med på en hel natt.» Hun blunket og så vekk. «Ikke nå lenger. Det er bare … jeg kan ikke.»

Han hadde presset henne altfor langt. Han hadde ønsket å tilbringe timevis med sin kone, våkne opp ved siden av henne og elske med henne igjen. Hun ville ha rask, hektisk sex i forsetet på bilen hans og deretter sove alene.

Hva i helvete hadde han blitt? Han hadde aldri vært en slik mann før. Før han traff Dee, hadde det bare vært affærer og engangsligg for Camden. Nå steilet han ved tanken på alt midlertidig. Han hadde sett for mye smerte mellom par i jobben og hadde sverget aldri å gifte seg, men så kom Delilah inn i livet hans, og ingenting hadde vært det samme.

Hvem i helvete hadde et engangsligg med ektefellen sin?

Kommende eks. 

Han var fortsatt ikke klar for at den tanken skulle bli virkelig, og han ville ikke la henne gi opp. Han kunne kjempe hardt nok for dem begge, for Delilah ga aldri opp noe … unntatt ham.

Camden hadde ingenting å si. Hva annet kunne det være? Hun ønsket en ting, han ønsket noe annet, ingen ville kompromisse, men begge ville ha sex. Forholdet deres var så enkelt og komplisert som det.

«Ting trengte ikke å være slik», sa hun og så vekk.

Cam trakk pusten dypt og sukket, fortsatt usikker på hva han kunne si for å forsvare seg som ikke allerede var sagt.

«Nei, de trengte ikke det», svarte han. «Jeg ville bare …»

«Jeg vet hva du ville, men det er bare ikke mulig.»

Stemmen hennes brast, og det samme gjorde hjertet hans. Dette kom ikke til å føre til noe produktivt i kveld. Følelsene deres var for vonde, og rett etter sex var ikke rette tidspunktet å finne ut av ting på. Dessuten slet hun fortsatt med Millys dødsfall. Han burde ha skjønt at hjertet hennes var for sårbart til å håndtere noe annet.

Til tross for alt som skjedde rundt og med henne, ville Delilah aldri erkjenne at hun var sårbar. Men det var grenser for hvor mye en person kunne takle, og han skulle sørge for å være der når hun brøt sammen. Han kunne aldri forlate den ene gode og solide personen i livet sitt.

Kanskje betød handlingene hans at han var egoistisk eller masokistisk, men han visste at han måtte takle dette dag for dag, kanskje time for time.

Stillheten lå tungt mellom dem og gjorde avstanden enda større. Camden ville ikke vente lenger. Han måtte komme seg vekk. Hun trengte rom nå, og det gjorde faktisk han også.

Han snudde seg og gikk ut samme vei som han kom inn. Å få kona tilbake hadde vært hovedmålet siden hun flyttet ut, men etter denne kvelden visste han ikke engang om det var mulig lenger. Det var like før han måtte vedgå at dette kunne ende med nederlag.

